**Promocija monografije „Agrarna politika i ruralni razvoj (Iskustva Crne Gore, Srbije i Slovačke)”**

**autora Gorana Škatarića, Radovana Pejanovića, Velibora Spalevića,**

**Dejana Zejaka, Gordane Radović i Branislava Dudića**

U petak, 14. maja 2021. godine sa početkom u 13 časova u prostorijama J.U. Centar za kulturu Bijelog Polja održana je promocija monografije „Agrarna politika i ruralni razvoj (Iskustva Crne Gore, Srbije i Slovačke)” autora Gorana Škatarića, Radovana Pejanovića, Velibora Spalevića, Dejana Zejaka, Gordane Radović i Branislava Dudića, koja obrađuje uvijek aktuelnu temu agrarne politike i ruralnog razvoja.

Promociju Monografije je otvorila i vodila prof. dr Đina Božović, sa Biotehničkog fakulteta, a prvi se na skupu obratio mr Dejan Zejak, rukovodilac ovog projekta, koji je istako da je monografija koncipirana i napisana sa ciljem da približi čitaocu ovaj važan segment privrede i društva. Poglavlja publikacije obrađuju kretanja i neke od aktuelnosti u ovom sektoru i čine povezanu cjelinu, koja predstavlja trenutnu širu sliku sela i poljoprivrede u tri navedene države.

Mr Nebojša Veličković, državni sekretar u ministarstvu poljoprivrede, šumarstva i vodoprivrede istakao je da je poljoprivreda potreba i ljubav, opstanak i zadovoljstvo, i nauka i umjetnost. Da nije samo sredstvo za život već i način života. Istakao je dalje da je poljoprivreda najosnovniji oblik ljudske aktivnosti i uključuje ne samo gajenje usjeva već i dominaciju života. Veličković je dalje izjavio da kao agronomi, polazimo uvijek od voda i zemljišta, najosnovnijih resursa, glavnog izvora hrane, za biljke, otuda i hrane za životinje i ljude. Kada sve to saberemo u jedno, dođemo na vrata poljoprivrede, osnovnog temelja ekonomskog razvoja. Okosnice naše ekonomije. Poljoprivrede, koja nije važna samo sa ekonomske tačke gledišta, već ima dubok uticaj na naš društveni, politički i kulturni zivot. Otuda, zaključuje Veličković, važnost današnje diskusije na ovu temu. Važnost i respekt: i prije i sada i stalno. Znanje je glavna snaga društva, a naš je respekt i biće najviši prema znanju. Zahvalni za vrijednu kotribuciju u ime Ministarstva autorima. I njima i svima koji su ulozili svoje znanje za korak naprijed u poljoprivredi, ka selu i saljanima: i prije i sada i onda posle nas.

Prvo poglavlje: „Od agrarne prenaseljenosti do deagrarizacije“ predstavio je prof. dr Radovan Pejanović. U izlaganju je analizirao istorijskom metodom dva važna agrarna fenomena: agrarnu prenaseljenost i deagrarizaciju. Profesor Pejanović poručuje, pozivajući se na “Zelenu agendu” EU, da je mjesto do(sadašnjeg) industrijskog modela razvoja nužan model integralnog ruralnog razvoja, po ugledu na EU, koji se zasniva na principima ravnomjernog razvoja, uz strogo uvažavanje ekoloških standarda.

Svoje izlaganje je zaključio isticanjem da su ovu monografiju pisali naucnici iz tri države (kao i ugledni recezenti), iznoseći različita (i slična) iskustva, svi kompetentni istraživači, koji se bave ovom problematikom dugi niz godina i decenija. Dodao je da je najvažnije da je riječ o nezavisnim intelektualcima koji ne robuju političkim dogmama, ideološkim predrasudama, pristrasnostima i birokratskom voluntarizmu, već objektivno preispituju stvarnost, otvaraju pitanja, podstiču na razmišljanje, sugerišu rešenja. I što je znacajno, zaključio je sa tim Pejanović, autori ovu knjigu predstavljaju i promovišu u Bijelom Polju – Polimlju, čime daju svoj doprinos zalaganju za ravnomjeran regionalni i ruralni razvoj poljoprivrede i sela.

Poglavlje „Poljoprivreda i ruralni razvoj Crne Gore“ napisali su Goran Škatarić, Velibor Spalević i Dejan Zejak. Svi autori su govorili o ovom najobimnijem poglavlju, koje nosi kostur Monografije, te ističu da se Crna Gora, zbog svojih fizičko-geografskih karakteristika suočava sa problemom nemogućnosti razvoja intenzivne poljoprivredne proizvodnje. U radu ukazuju da je razvoj agrara značajan i zbog podrške razvoja turizmu, koji je dominantna privredna grana Crne Gore. Pozivaju se na trenutna dešavanja u vezi sa pandemijom Covid-19 i ukazuju na važnost diversifikacije razvoja privrede jedne zemlje u nekoliko pravaca. Govore o mnogobrojnim ograničenjima, kao što su nedovoljna finansijska sredstva, i zabrinjavajuća demografska slika crnogorskog sela.

Poručuju na kraju kako pravilno postavljanje trase agrarne politike i ruralnog razvoja mora biti instrument koji je u funkciji tranzicije agroprivrede Crne Gore; uvažavajući opredijeljenost društva prema evropskim intergracijama, ne zapostavljajući pri tom komunikacije sa Svjetskom trgovinskom organizacijom i drugim međunarodnim subjektima; nikada ne zaboravljajući da je ruralni razvoj dio šireg koncepta održivog razvoja. Ističu da opasnost od ekološke krize ozbiljno prijeti čovječanstvu u svim aspektima proizvodne aktivnosti čovjeka. To upozorenje, koje postaje alarmantno, dolazi do izražaja danas kroz globalni rast cijene hrane. Riječ je o signalu da je potreban radikalno drugačiji odnos prema svim faktorima poljoprivredne proizvodnje. Neracionalnost, neefikasnost i nemar u proizvodnji imaju za posljedicu sve veću zagađenost prirodne sredine, s jedne strane, te nedovoljnu proizvodnju na globalnom nivou.

Zaključuju da se struka i poljoprivredna nauka trebaju bez zadrške i u kontinuitetu baviti pitanjima o daljem pravcu razvoja poljoprivredne proizvodnje i trgovine agrarnim proizvodima, te da se mora uočiti važnost struke i ispoštovati poljoprivredna nauka, za dobrobit svih nas koji živimo u Crnoj Gori.

Dr Goran Škatarić, tokom svog izaganja, posebno podvukao, da su knjige koje daju priloge korisne za pripreme strategija od najvećeg značaja za razvoj neke oblasti, te da vizija bez strategije i strateškog promišljanja ostaje samo iluzija.

U monografiji u trećem poglavlju o „Agrarnom budžetu i agrarnoj politici u funkciji razvoja poljoprivrede i ruralnog razvoja u Republici Srbiji“ piše prof. dr Gordana Radović. Analizirajući kvantitativni aspekt agrarnog budžeta, zapaža njegovo minorno ucešće u ukupnom državnom budžetu Srbije. Pored brojnih analiza predstavljenih u radu preporučuje povećanje podsticaja za diverzifikaciju aktivnosti u ruralnim područjima, posebno za razvoj ruralnog turizma, koji može da bude generator razvoja ruralne ekonomije u Republici Srbiji.

Prof. dr Branislav Dudić iznosi „Slovačka iskustva u vezi sa implementacijom agrarne politike i ruralnog razvoja“. Evropska unija i Slovačka Republika su razvile i implementirale politiku državne pomoći kao instrument za stabilnost i uklanjanje regionalnih ruralnih razlika. Uspostavljena je ekonomska jedinica koja posluje u oblasti poljoprivredne proizvodnje i ima nekoliko mogućnosti da iskoristi državnu pomoć, dok samostalno donosi odluku o svojoj strategiji uzimajući u obzir princip maksimiziranja zarade. Država se trudi da odobri mjere koje poštuju pravila ekonomske konkurencije koje podržavaju aktivnosti agrobiznisa. Ruralna ekonomija generiše izvore prihoda i zaposlenja uz očuvanje kulture, životne sredine i nasleđa ruralnih područja.

Na promociji je učesnike pozdravio Rainer Freund, nekadašnji šef Operaritvnog centra Evropske agencije za Rekonstrukciju, uključujući se iz Bakua, a dr Dragan Radanović, iz Delegacije EU je izjavio da ova Monografija obrađuje uvijek aktuelnu temu agrarne politike i ruralnog razvoja, kao važnog dijela ekonomske politike, u Crnoj Gori, Srbiji i Slovačkoj. Istakao je da je koncipirana i napisana sa ciljem da približi čitaocima ovaj važan segment privrede i društva na naučan, ali i na popularan način. Okupljenima na promociji su se obratili i recenzenti prof. dr Zoran Njegovan sa Univerziteta u Novom Sadu, te prof. dr Zorica Vasiljvić sa Poljoprivrednog fakulteta Univerziteta u Beogradu.

Skup je u ime donator, SWG GIZ, pozdravila Anđa Vukčević – Zorić. Na kraju, profesor Velibor Spalević je zaključio, citirajući Eisenhower-a, da: “Poljoprivreda izgleda vrlo privlačno kada je vaš plug olovka, a vi ste hiljadu milja daleko od njive.” Praksa u ovoj oblasti je bez nauke i znanja siguran promašaj (i ekonomski i ekološki). Moramo se truditi i nalaziti načina kako da znanja koja posjedujemo ne ostanu bez primjene, ne budu samo puka intelektualna igra. A ova inicijativa danas je pokušaj otvorene komunikacije i transfera dijela znanja drugima, polazeci od toga da su najteži problemi čiste i primenjene nauke i prakse, uglavnom rješivi otvorenom saradnjom naučne zajednice i društva spremnog da primijeni znanja.

Koncipiranje ovog projekta, pored autorskog tima, pomogli su i saradnici Naučnog društva agrarnih ekonomista Balkana; GEA (Geo Eko-Eko Agro) međunarodno udruženje istraživača geonauka, ekologije, ekonomije i agronomije; Istraživači Razvojne akademije poljoprivrede Srbije; Saradnici Univerziteta Privredna akademija u Novom Sadu; te Evropskog univerziteta Beograd.

Recenzenti Monografije prof. dr Zoran Njegovan iz Novog Sada; prof. dr Marina Nacka iz Skoplja; dr Dragan Radanović, program menadžer Delegacije Evropske unije u Crnoj Gori i prof. dr Zorica Vasiljević iz Beograda, pomogli su da ovo izdanje postigne zavidan kvalitet predstavljenog istrazivanja.